Zenia Stampe (RV), 2025-02-27:
Tak for det.
Omvendt vil jeg nok ikke bruge ordet gakgak, for det er jo sådan skørt og tosset.
Det her er jo ikke skørt og tosset i den forstand, at man ikke ved præcis, hvad man gør, for det her handler om at afvikle retssamfundet for en bestemt gruppe mennesker.
Jeg tror i øvrigt ikke, at vi er uenige.
Nu har andre været inde på det, men det her at være registreret som bandemedlem er jo ikke noget, som kræver en dom.
Det handler konkret om, at politiet, de lokale politikredse i samarbejde med Rigspolitiet, vælger at registrere en i en efterforskningsstøttedatabase.
Det er altså ikke noget, der skal domstolsprøves.
Jeg prøvede at finde ud af lidt mere om, hvordan folk så ender i den der støttedatabase, altså hvad der skal til, og det, jeg kunne finde frem til, er, at man skal have dokumentation for, at personen har været i kontakt med bander og mistænkt for et alvorligt forhold.
Men så skriver Justitsministeriets eget forskningskontor – det er godt nok en del år siden – i en forskningsrapport, de har lavet, at det faktisk vil være ønskværdigt at vide lidt mere om baggrunden for registreringen, men det har de ikke fået adgang til af sikkerhedsmæssige årsager.
Det synes jeg i sig selv er lidt sjovt, altså at det er noget, hvor politiet åbenbart holder kortene så tæt til kroppen, og det kan de måske have deres gode grunde til.
Så vil jeg lige vende det her med de her bander, for det er jo rigtigt, at der er mange udlændinge også med ikkevestlig baggrund i banderne, men jeg tror alligevel, at de færreste er klar over, at når man gør det op statistisk, er det 87 pct., der har dansk statsborgerskab, 11 pct. har ikkevestligt statsborgerskab.
Så ved jeg godt, at der er nogen, der vil sige, at blandt dem, der har dansk statsborgerskab, er der garanteret nogle af dem, der har ikkevestlig baggrund alligevel, og det er rigtigt.
Men gør man det op på den måde, er det stadig væk to tredjedele af landets bandemedlemmer og rockere, der har dansk baggrund, og det er en tredjedel, der så har ikkevestlig baggrund.
Det er bare lige for at sige, at det er rigtigt, at udlændinge jo er overrepræsenteret, med det her er ikke kun et indvandrerproblem.
Så vil jeg i øvrigt sige, at cirka halvdelen af dem, som er registreret i det her PED-register, er det under 2 år.
Hvad forestiller man sig så?
Hvis man først bliver udvist på baggrund af en registrering, som der ikke er nogen dommer, der har kigget på, så allerede der er der jo ikke nogen retssikkerhed.
Men hvad med alle dem, som måske havde været registreret i nogle år, men aldrig havde begået noget kriminalitet, man kunne retsforfølge, og så kommer ud af den database igen?
De skulle så også bare udvises uden dom, også selv om de måske i virkeligheden ikke rigtig var på vej ind i en kriminel løbebane, men måske bare havde været i kontakt med nogle bandemedlemmer.
Det er, som Liberal Alliances ordfører sagde, jo et brud på gældende retsprincipper og det at være et retssamfund, men det er så også et brud, der kun gælder for folk med udenlandsk baggrund, og det er jo desværre bare det, vi ser igen og igen, altså at der er partier i Folketinget, der mener, at retsstaten kun gælder for nogle.
Det er måske gakgak, men man kunne også bruge andre ord, for jeg tror bestemt, at det er et bevidst snit, man har foretaget.
Så nej tak til at gøre Danmark til en bananrepublik i stedet for en retsstat, nej tak til at gøre Danmark til sådan en slags apartheidstat, der har en type regelsæt for en gruppe mennesker og nogle helt andre regler for nogle andre mennesker.
Sådan et samfund skal Danmark aldrig nogen sinde blive.